Babapornoverslaafde gevonnisJayde Sheldon Bailey WAARSKUWING: Die inhoud van die berig kan kinders en sensitiewe lesers ontstel. ŉ Selferkende verslaafde aan pornografie is Donderdag in die landdroshof in Port Elizabeth gevonnis vir misdade wat seksuele uitbuiting van babas en jong kinders insluit. Jayde Sheldon Bailey (35) is tot vyf jaar tronkstraf gevonnis ná hy skuld beken het dat hy betrokke was in ŉ internasionale kinderpornografiekring waar jong kinders en babas seksueel uitgebuit is. Landdros Johan Herselman het in sy uitspraak gesê die foto’s was “uitermatig skokkend” en het die gruwelike foto’s beskryf wat die hof gesien het. Bailey het van ŉ program gebruik gemaak waar kinderpornografie van een gebruiker na ŉ ander gestuur kon word. Alhoewel hy nie self pornografiese materiaal vervaardig het nie, het hy geld verdien wanneer hy dit versprei het. Pedofiele kan deur middel van die program foto’s sien en bespreek waar pasgebore babas gemartel, verkrag en vermoor word. Bailey is verlede jaar in ŉ internasionale polisie-operasie genaamd Cloud 9 in hegtenis geneem. Aanklagte teen hom sluit in die invoer, besit en verspreiding van films of publikasies wat uitbeeldings of beskrywings bevat wat kinderpornografie bevorder of kinders seksueel uitbuit. Herselman het die erns van die misdade benadruk en gesê dit het kinders direk of indirek geteiken. “Dit is absoluut noodsaaklik om die impak van die misdade te verstaan, die impak op die slagoffer, die gemeenskap en die familie en in ŉ wêreldwye konteks waar foto’s binne sekondes oor die wêreld heen versprei kan word,” het hy gesê. “Nadat ek na [Bailey se] persoonlike omstandighede geluister het, het ek ŉ innerlike stryd gehad. Ek het egter besluit dat ŉ vonnis sonder tronkstraf nie behoorlik sal wees nie, al is dit die eerste keer wat hy oortree.” Paul Roelofse, Bailey se prokureur, het ná die vonnisoplegging ŉ aansoek gebring vir verlof tot appèl. Herselman het die aansoek goedgekeur en hy is vrygelaat op borgtog. Die saak is tot 27 Maart uitgestel vir Bailey se prokureur om die nodige dokumentasie in te dien. Intussen is ŉ saak teen ŉ 22-jarige vrou van Port Elizabeth, wat vermoedelik deel is van ŉ internasionale kinderpornografiekring, Donderdag in die stad se landdroshof uitgestel. Sy is ook verlede jaar in verband met Cloud 9 in hegtenis geneem. Haar saak hervat ook op 27 Maart. Lees alle vorige berigte oor Operasie Cloud 9 op Maroela Media.